Зухра и гухэлъ
«Къуршхэм я бынхэр» жылагъуэ зэгухьэныгъэм Москва къыщызэригъэпэща «Кавказым и макъ» зэхьэзэхуэм етIуанэ увыпIэр къыщихьащ ди лъахэгъу уэрэджыIакIуэ Кабардоковэ Зухра. Хъыджэбзым и оперэ уэрэджыIэкIэм цIыхухэм я гулъытэри я щытхъури къихьэхуат.
И текIуэныгъэр Зухра Къэбэрдей-Балъкъэрым хуигъэпсащ: «Псом япэу ар си щIыналъэщ, фIыуэ солъагъу. Сыхуейт зи пщIэр армырами лъагэ ди республикэм и щIыхьыр ди ехъулIэныгъэ гуэркIэ нэхъри тIэтыну», — жеIэ абы.
ГъуазджэхэмкIэ Кавказ Ищхъэрэ къэрал институтым щэнхабзэмрэ гъуазджэхэмкIэ и колледжыр къэзыуха пщащэм мы зэманым и щIэныгъэм щыхегъахъуэ музыкэмкIэ Урысей академиеу Гнесинхэм я цIэр зезыхьэм.
«Уэрэд жыIэным си макъыр зэрыхуэщIам иджыри школым сыщIэсу гу лъитауэ щытащ си япэ гъэсакIуэ, УФ-м щIыхь зиIэ и артисткэ Таукеновэ Галинэ. ИлъэсипщI ныбжьым ситу утыку сыкъихьэу щIэздзащ. Еджэным къыдэкIуэу, уэрэд жыIэным зыщыхуэзгъасэрт щэнхабзэмрэ гъуазджэхэмкIэ колледжым. Апхуэдэуи фортепианэмкIэ классибл къэзухащ. Зыхэслъхьэ щымыIэу фIыуэ слъагъурт ди лъэпкъ къафэхэр. Си сабиигъуэр абыхэм теухуауэ щытащи, си адэ-анэми егъэджакIуэхэми я гулъытэм папщIэ фIыщIэ яхузощI«, — пищащ Зухра.
Зухра и псэм нэхъ пэгъунэгъур оперэ уэрэдхэрщ, абы къыхэкIыуи классикэ макъамэ пшыхьхэм жыджэру хэтщ. «Кавказым и макъ» зэхьэзэхуэм къыщихьа етIуанэ увыпIэр езым и ехъулIэныгъэу, апхуэдэуи къедаIуэхэм я гулъытэу къелъытэ. Мы зэманым абы и мурад нэхъыщхьэщ еджапIэр къиухыныр. ИтIанэ-щэ? «Италием сыкIуэныр си хъуэпсапIэщ, сыхуейт абы щыIэ оперэ театр лъэщхэм си макъ щызгъэIуну», — жеIэ Зухра.
КъБР-м и Iэтащхьэмрэ Правительствэмрэ я пресс-IуэхущIапIэ.
